《自盱眙至金陵道中作 其一》
清代·王荫槐

秋风吹桂树，驿路飘清香。淮山一夜雨，霁色催晨装。

寥泬天宇高，新雁争先行。倦眼盼晴云，老鹘亦高翔。

野人衣食谋，所乐惟稻粱。江淮夏盛涨，流冗良可伤。

高原幸有秋，如云罢亚黄。旅食勿云贵，且复歌金穰。

作者简介：王荫槐，字子和，一字味兰，盱眙人。嘉庆癸酉举人，大挑教职。有《蠙庐诗钞》。